Derek Prince'i Teenistus
Jumala väe edasiandmine
Osa 1/2
Paljud üllatuksid ilmselt, et käte pealepanemine on algõpetuste hulgas,
sest sellest räägitakse enamikes kogudustes väga vähe.
Kui sellele hetkeks mõelda, on see aga väga loogiline,
see peab seal olema.
Käte pealepanemine või Jumala väe ja meelevalla edasiandmine
on see, mis annab Kristuse ihule katkematuse.
See loob jätkuvuse noore ja vanema Jumala sulase - põlvkondade vahele.
Käte pealepanemise teenistuse peamine funktsioon
on tuua katkematust Kristuse ihusse.
Mõned ringkonnad väidavad, et see katkematus on kestnud
apostel Peetrusest tänapäevani.
Ma ei kinnita seda väidet, kuid see kõlab loogiliselt -
sest peame jätkama põlvest põlve, teenimisest teenimisse ja
see on olemas Pühakirjas käte pealepanemise korralduses.
On huvitav, et leiame selle Piibli esimesest raamatust ja
sealt edasi läbi kogu Jumala rahva ajaloo - see on ülioluline osa sellest.
On olemas teatud vaimulikud eesmärgid, mida see puudutab.
Kõigepealt, kui paned oma käe kellegi õlale - see on loomulik reaktsioon.
Emal on haige laps, palavikus - mõtlemata paneb ema oma käe ta laubale.
Või kaks meest kohtuvad üle pika aja, ühel või teisel viisil
loovad nad kontakti oma kätega: patsutavad õlale, suruvad kätt.
Põhiliseim viis, kuidas inimesed üksteisega kontakti loovad, on kätega.
Vaimses kontekstis on teatud eesmärgid, mis selle läbi saavutatakse.
1. Edasi anda
Käte pealepanemist kasutatakse Piiblis, et edasi anda
õnnistust, meelevalda, tarkust, Püha Vaimu, vaimuandi või teenimisametit.
Kordan - seda kasutatakse, et edasi anda
õnnistust, meelevalda, tarkust, Püha Vaimu, vaimuandi või teenimistööd.
Teiseks kasutatakse seda ametisseseadmiseks.
See on piibellik viis inimese ametisseseadmiseks Kristuse ihus.
Näiteks Jumala kutsumise ära tundmine.
Peame mõistma, et koguduses ei seata asju paika hääletamise teel.
Jumal ei allu häälte enamusele.
Paljud kogudused valivad diakoneid, pastoreid - see pole piibellik,
sest Jumal määrab ametid.
Jeesus ütles apostlitele: "Te pole mind valinud, mina valisin teid."
Usun, et see kehtib iga funktsiooni, ameti, kutse kohta koguduses.
Inimene ei teinud seda valikut, vaid Jumal.
Jeesus Kristus on pea kõigis asjades koguduses, kes on ta ihu.
Arvan, et ametisseseadmised, mis pole tehtud Jeesuse poolt, ei kehti.
Kuid usun, et ametisseseadmise eesmärk pole teha inimesest kedagi,
vaid ära tunda, milleks Jumal on selle inimese kutsunud.
Usun, et kui saate koguduses kokku, et määrata diakoneid,
ei peaks te eesmärk olema, keda teie soovite diakoniks valida,
vaid keda Jumal on diakoniks valinud. Täiesti teine suhtumine.
Oleme demokraatia poolt mõneti rikutud -
sel on väga vähe ruumi Piiblis või koguduses.
Rohkem sellest ei räägi, see on üsna vastuoluline ja selleks pole aega.
2. Käte pealepanemist kasutatakse
kellegi eraldamiseks teatud ülesande või töö jaoks.
3. Et kinnitada või meelevalda anda
4. Seda kasutatakse varustamiseks -
et edasi anda vaimuandi või vaimset meelevalda või
mida tahes see inimene vajab Jumala poolt antud ülesande täitmiseks.
Kordan seda nimekirja, see on tähtis.
Käte pealepanemise funktsiooni inimeste töösse seadmisel kasutatakse:
1. Et ära tunda - mitte määrata, Jumala valitud inimest;
2. Et eraldada kedagi teatud ülesande või töö jaoks;
3. Et kinnitada kedagi andes talle meelevald;
4. Et varustada kedagi kõigi vaimulike andidega, mida see isik vajab.
Vaatame näiteid, kõigepealt Vanast Testamendist.
1Ms 48:8-19 - väga huvitav kirjakoht.
Joosep toob oma kaks poega isa, Jaakobi, juurde, et too neid õnnistaks.
Teisel kohal Jumala enda õnnistuse järel on isa või vanaisa õnnistus
kõige soovituim õnnistus.
Tahan teile öelda, eriti noortele, et kui on vähegi võimalik,
saa oma isa õnnistus kõiges, mis teed - see on väga tähtis.
See on tähtsuselt teisel kohal Jumala enda õnnistuse järel.
Näed Piiblist, kui suurt tähtsust omas isa õnnistus.
1Ms 48:8-19 "Kui Iisrael (Jaakob) nägi Joosepi poegi, siis ta küsis:
'Kes need on?' Ja Joosep vastas oma isale:
'Need on mu pojad, keda Jumal mulle siin (Egiptuses) on andnud!"
Siis ta ütles: 'Too nad minu juurde, et ma neid õnnistaksin!'
Aga Iisraeli silmad olid vanadusest tuhmid ja ta ei näinud enam.
Siis Joosep viis nad ta juurde ja tema andis neile suud ning süleles neid.
Ja Iisrael ütles Joosepile: 'Ei oleks uskunud, et saan näha su nägu,
aga vaata, Jumal on mind lasknud näha ka su järglasi.'"
Üks asi liigutab mind pisarateni - Jumala ustavus,
mitte kurbus ega kannatus.
Iga kord kui mõtlen Jumala ustavusele, tulevad mul pisarad silma.
"Siis Joosep võttis nad ära tema põlvilt
ja kummardas silmili maha."
Märkate, millist austust näidati Piiblis oma vanemate ja eakate vastu.
"Ja Joosep võttis nad mõlemad, Efraimi oma paremale käele,
Iisraelist vasakule poole, ja Manasse oma vasakule käele,
Iisraelist paremale poole, ja viis nad tema juurde.
Aga Iisrael sirutas oma parema käe ja pani Efraimi pea peale,
kes oli noorem, ja oma vasaku käe Manasse pea peale;
ta pani oma käed ristamisi, sest Manasse oli esmasündinu.."
Tavaliselt sai esmasündinu suurema õnnistuse,
ja see anti edasi parema käega.
Joosep korraldas spetsiaalselt, et Manasse, kes oli vanem,
oleks Jaakobi parema käe vastas, kuid Jaakob - Püha Vaimu läbi -
pani oma käed risti ja pani oma parema käe Efraimi ja vasaku Manassele.
"Ja ta õnnistas Joosepit ning ütles:
'Jumal, kelle palge ees mu isad Aabraham ja Iisak on rännanud,
Jumal, kes on olnud mu karjane kogu mu elu kuni tänapäevani,
ingel, kes mind on päästnud kõigest kurjast.." Teate, kus see juhtus?
Kui Jaakob kohtas inglit Penuelis - ta viitab sellele siin.
"..ingel, kes mind on päästnud kõigest kurjast, õnnistagu neid poisse;
neid nimetades nimetatagu minu nime ja mu isade Aabrahami ja Iisaki nime!
Ja nad siginegu rohkesti keset maad!"
Näete, kui tähtis on edasi anda nime.
Paljud sellised asjad pole tänapäeval enam kombeks,
kuid Jumalaga ei aegu need iial.
"Aga kui Joosep nägi, et ta isa oma parema käe asetas Efraimi pea peale,
siis ta pani seda pahaks ja haaras kinni oma isa käest,
et seda Efraimi pea pealt tõsta Manasse pea peale.
Ja Joosep ütles oma isale: 'Mitte nõnda, mu isa,
sest see on mu esmasündinu! Pane oma parem käsi tema pea peale!'
Aga ta isa keeldus ja ütles: 'Ma tean, mu poeg, ma tean,
ka tema peab saama rahvaks ja temagi peab olema suur!
Ometi peab ta noorem vend saama temast suuremaks
ja selle sugu olema rahvarohke!' Ja ta õnnistas neid sel päeval, öeldes:
"Sinu nimel õnnistatagu Iisraelis, öeldagu:
Jumal tehku sind Efraimi ja Manasse sarnaseks!'
Nõnda seadis ta Efraimi Manassest ettepoole."
Väga elav näide - väga täpne.
Oli teada, et suurem õnnistus tuleb isa parema käe poolt,
kuid see oli niivõrd reaalne - midagi anti päriselt edasi,
see polnud lihtsalt formaalsus, tseremoonia.
See oli oluline toiming kahe noore mehe - Efraimi ja Manasse elus,
see tõesti määras nende saatuse.
Ärme kunagi alahinda käte pealepanemise tähtsust,
kui seda tehakse Püha Vaimu läbi.
Vaatame 4Ms 27, kus Mooses rääkis Issandale,
et on aeg määrata juht, kes tuleb pärast teda.
Mooses teadis, et ta ei lähe tõotatud maale,
kuid ta oli väga mures Jumala rahva, Iisraeli pärast.
4Ms 27:15-23 "Ja Mooses rääkis Issandaga, öeldes:
'Pangu Issand, kõige liha vaimude Jumal, koguduse üle üks mees.."
See on märkimisväärne - kõige liha vaimude Jumal -
ta on Jumal, kes teab iga inimese vaimu,
ta näeb inimese olemuse kõige sügavamatesse soppidesse.
'Pangu Issand, kõige liha vaimude Jumal, koguduse üle üks mees,
kes läheks välja nende ees ja kes tuleks tagasi nende ees,
kes viiks nad välja ja kes tooks nad tagasi,
et Issanda kogudus ei oleks nagu kari, kellel ei ole karjast!'"
Kogu Piibel ütleb meile, et lambad, kel pole karjast, jooksevad laiali
ja saavad saagiks.
Sõnum, mis jookseb järjekindlalt läbi Piibli.
Tahan öelda, et kui just olukord pole ülimalt ebatavaline,
siis igaühel teist peaks olema inimkarjane,
kes valvab te hinge üle ja hoolitseb te eest - ülitähtis!
Tuleme hiljem selle juurde tagasi.
"Ja Issand ütles Moosesele: 'Võta Joosua, Nuuni poeg,
mees, kelles on Vaim, ja pane oma käsi tema peale!
Ja pane ta seisma preester Eleasari ja terve koguduse ette ning
anna temale nende nähes kohustus! Pane tema peale osa oma väärikusest..
Mulle meeldib see - mitte kogu meelevald,
sest Moosesel oli unikaalne meelevald. Anna talle üks hea osa sellest,
sest tal läheb seda vaja.
"Pane tema peale osa oma väärikusest,
et terve Iisraeli laste kogudus võtaks teda kuulda!"
Siis ta astugu preester Eleasari ette
ja too küsigu temale uurimi otsust Issanda ees;
tema käsul nad mingu välja ja tema käsul nad tulgu tagasi,
tema ise ja kõik Iisraeli lapsed koos temaga, terve kogudus!"
Ja Mooses tegi, nagu Issand oli teda käskinud, ja võttis Joosua
ning pani ta seisma preester Eleasari ja terve koguduse ette.
Ja ta pani oma käed tema peale ja andis temale kohustuse,
nagu Issand oli käskinud Moosese läbi."
Kogu kogudus pidi nägema seda kohustuse üleandmist
Mooseselt, keda nad olid järginud 40 a, tema järeltulijale.
See oli ülioluline üleminek kogu Jumala rahva elus.
Mis veelgi, see polnud lihtsalt rituaal -
Joosuaga tõesti toimus midagi.
5Ms 34:9 on üks huvitav märge: "Ja Joosua, Nuuni poeg,
oli täis tarkuse vaimu, sest Mooses oli pannud oma käed ta peale."
Näete, mis ta käte pealepanemise läbi sai - tarkuse vaimu.
See polnud lihtsalt formaalsus, rituaal - see oli tõeline ülekanne.
Veel üks näide Vanast Testamendist, 2Kn 13 -
Eliisa teenistuse lõpustseen.
Tegelikult polnud see lõpustseen, sest Eliisa suri ja maeti.
Kui ühel aastal tulid Iisraeli moabide röövjõugud,
maeti parasjagu kedagi meest ja matjad pidid surnu
lihtsalt Eliisa jäänustele viskama ja minema jooksma.
Kui aga surnu puutus Eliisa luid, ärkas ta ellu.
See juba on midagi!
Kui imeline, et Jumala väge saab edasi anda nii kummalistel viisidel.
2Kn 13:14 "Aga kui Eliisa oli haigestunud tõppe, millesse ta suri.."
See on nii uskumatu - ta sureb haigusesse,
kuid ta luud on nii täis Jumala väge, et surnu ärkab neist ellu.
Seda ei saa seletada.
Edasi: "Siis tuli Iisraeli kuningas Joas tema juurde
ja nuttis tema palge juures ning ütles: "Mu isa, mu isa!
Iisraeli sõjavankrid ja tema ratsanikud!"
Seda ütles Eliisa ka Eelijale, kui too üles võeti.
Selles on sõnum meile kõigile: mees, kes tõesti tunneb Jumalat,
võib olla rahvale kaitseks. Ta võib olla tugevam kui armee.
Joas polnud väga jumalakartlik kuningas, kuid ta mõistis,
mida Eliisa ta rahvale tähendas.
"Ja Eliisa ütles temale: "Võta amb ja nooled!"
Ja ta võttis enesele ammu ja nooled. Siis Eliisa ütles Iisraeli kuningale:
'Pane oma käsi ammu peale!' Kui ta oli oma käe pannud,
siis pani Eliisa oma käed kuninga käte peale ja ütles:
'Ava aken ida poole!'.." Süüria, Iisraeli vaenlase poole.
"Ta avas, ja Eliisa ütles: 'Lase!' Ja ta lasi.
Siis Eliisa ütles: 'Issanda võidunool, võidunool Süüria vastu!
Sa lööd süürlasi Afekis, kuni nad on hävitatud.'"
Teame, et ta lasi nooltega 3 korda ja Joas võitis süürlasi 3 korda.
Eliisa oli ta peale vihane, sest ta oleks pidanud veel laskma,
kuid tahan rõhutada - see, et Eliisa pani oma käed kuninga kätele,
kui too ammu hoidis - see tegi selle efektiivseks.
Jällegi see toimus üleloomulikus sfääris, kuid see näitab,
et midagi reaalset sünnib, kui üks inimene paneb käed teise peale.
Vaatame Uut Testamenti - näiteid käte pealepanemisest.
Kõigepealt - haigete tervendamiseks.
Kui Jeesus andis misjonikäsu Mk 16 ja ütles:
".. need tunnustähed järgivad neid, kes usuvad."
Viies tunnustäht - nad panevad haigetele käed, ja need saavad terveks.
Teisisõnu, haigetele käte pealepanemine oli viis,
kuidas anda haigetele edasi Jumala tervenemist.
Jk 5:14-15 on veel üks korraldus: "Kui keegi te (usklike) seast on haige,
siis ta kutsugu kogudusevanemad enese juurde ja need palvetagu tema kohal
teda õliga võides Issanda nimel."
See on sarnane - palvetada, panna käed peale,
kuid võida ka õliga. Õli on alati võrduspilt Pühast Vaimust.
Õli ei toonud tervenemist, kuid see sümboliseeris Püha Vaimu vabastamist
selle protsessi läbi haige inimese ihusse.
Mul on üks soovitus -
mis on käte pealepanemise ja koos õliga käte pealepanemise vahe?
Pakun välja, et lihtsalt käte pealepanemine on neile,
kes pole koguduse liikmed,
kuid koguduse liikmete puhul lisandub ka õliga võidmine.
Jällegi, UT õpetab, et iga usklik peaks olema osa kogudusest.
"Kui keegi te (usklike) seast on haige, siis ta kutsugu kogudusevanemad
enese juurde ja need palvetagu tema kohal teda õliga võides.."
Kui käid ühes koguduses pühapäeva hommikul ja teises õhtul,
millised vanemad sa siis kutsuksid?
Ja kui sul pole vanemaid, keda kutsuda, mis siis haigestumisel teed?
Teisisõnu, Uus Testament eeldab, mitmete eranditega,
et usklik on koguduse liige, kellest juhtkond on teadlik,
tunnustades seda juhtkonda ja saab osa nende teenimisest.
Tunnen, et Jumal tahab, et seda rõhutaksin.
Tunnen, et osad teist on kui mäekitsed - olete kaugel karjast ees
ja teil pole karjast - see on ohtlik koht.
Enese inimlikule korrale allutamine on alandlikuks tegev,
kuid Jumal õnnistab alandlikku ja uhkele seisab vastu.
Pead tegema valiku.
On ka erandeid - on olukordi, kus see ei kehti,
kuid ära ole erand, kui peaksid olema osa reeglist.
Järgmine käte pealepanemise eesmärk - Püha Vaimu anni edasiandmine.
Ap 8 näeme kõigepealt, kuidas Filippus läks Samaariasse,
kuulutas Kristust, mida kinnitasid imed ja tunnustähed,
ja kõik, kes uskusid, said ristitud. Nad said päästetud,
sest "kes usub ja ristitakse, saab päästetud."
Kuid apostleid see ei rahuldanud, nad teadsid, et midagi on puudu.
Ap 8:14-20 "Aga kui Jeruusalemmas olevad apostlid said kuulda,
et Samaaria on Jumala sõna vastu võtnud,
läkitasid nad nende juurde Peetruse ja Johannese.
Need tulid kohale ja palvetasid samaarlaste eest,
et nad võtaksid vastu Püha Vaimu.
Sest Vaim ei olnud langenud veel kellegi peale nende seast,
nad olid üksnes ristitud Issanda Jeesuse nimesse."
See näitab jällegi väga selgelt, et on võimalik olla päästetud,
ilma et oleks Püha Vaimu selles mõttes vastu võtnud.
Püha Vaim langeb siin nende üle, mida kutsun ülevalt kastmiseks -
Niagara joa moodi kastmine.
"Siis panid apostlid oma käed nende peale
ja nad võtsid vastu Püha Vaimu. Aga kui Siimon nägi,
et Vaim antakse apostlite käte pealepanemise kaudu, tõi ta neile raha
ja ütles: 'Andke minulegi see meelevald.."
Siin öeldakse: apostlite käte pealepanemise kaudu anti Püha Vaim.
Järgmises peatükis, pärast seda, kui Paulusel oli kohtumine Jeesusega,
olles Damaskuses, võimetu nägema, paastus kolm päeva,
sai Ananias, tavaline jünger, mitte apostel ega prohvet, juhised Issandalt,
et ta läheks majja, kus Saulus on, paneks oma käed ta peale ja palvetaks.
Seal öeldakse, et ta pani oma käed ta peale ja ta nägi jälle,
võttis vastu Püha Vaimu ja sai ristitud.
Käte pealepanemine pole ainult erilise teenimisanniga inimestele,
Jumala tahte kohaselt võib igaüks saada juhised kellelegi käed panna.
Ruth meenutas mulle üht ebatavalist lugu.
Olime Konas, Hawaiil, olin olnud väga haige, ja siis alles paranemas.
Kõndisime tänaval ja üks mees jooksis meile vastu ja palus palvet,
Ta oli saanud elektrilöögi, ta oli elektrik - ta õlad olid halvatud,
ta ei saanud oma käsi kõrgemale tõsta.
Tegin seda küllaltki vastumeelselt, kuid ta oli järjekindel -
peatusime keset tänavat, restorani lähedal, palvetasime,
ja Ruth pani oma käed ta õlgadele.
Järgmisel päeval palvekoosolekul tõstis ta oma käed otse üles -
ta oli kogenud imet käte pealepanemise läbi.
Hiljem tuli ta meid vaatama, kui olime Arizonases.
Ta ütles, et käis arsti juures kontrollis. Arst oli öelnud,
et pole mitte mingil juhul võimalik, et ta oma käsi üle pea tõsta saab.
See on lihtsalt väike näide, mida käte pealepanemine võib teha.
Jällegi, vaatasime seda varem -
Efesoses leidis Paulus järgijaid, kes olid vaid Johannese järgijad.
Paulus selgitas evangeeliumi, nad ristiti Issanda Jeesuse nimesse
ja kui Paulus oma käed nende peale pani, rääkisid nad keeltes
ja prohveteerisid.
Käte pealepanemine on täiesti piibellik viis edasi anda Püha Vaimu väge.
Uues Testamendis on tegelikult 5 peamist näidet - see on huvitav,
kahel korral - nelipühipäeval ja Korneeliuse majas,
tuli see lihtsalt Jumalalt suveräänselt.
Ülejäänud 3 korral - Samaarias, Saulusega Tarsosest ja Efesoses,
anti see edasi käte pealepanemise läbi.
See on Jumala juhtimise küsimus.
Olen juhtinud tuhandeid Püha Vaimuga ristimisse -
mu spetsiaalne tugevus on suunata inimesed uskuma,
et kui nad otsivad Jumalat, siis ka saavad selle kätte.
Panen ka käsi inimestele, kuid tavaliselt mitte.
Võin öelda, et olen näinud tuhandeid, Issanda armu läbi,
otse Issandalt vastu võtmas.
Kui soovite rohkem infot Derek Prince'i materjalide kohta UKs,
tellige DPM materjalide kataloog antud telefoninumbril
või külastage teenistuse kodulehte: www.dpmuk.org.
Tõlge: Riina Karik